El PPC, en paraules del seu portaveu al Parlament, Enric Millo, ha titllat de "gesticulació i acte de propaganda" la declaració voluntària que aquest dilluns ha fet l'exconseller de la Presidència i líder de DL, Francesc Homs, al TSJC en relació a l'organització del 9-N. Millo ha evitat referir-se al contingut de la compareixença d'Homs davant del jutge i ha demanat que "cadascú assumeixi les seves responsabilitats". D'altra banda, Millo ha considerat que Artur Mas i Carles Puigdemont no han acompanyat Homs a les portes del Palau de Justícia, a diferència d'altres membres del Govern i les exconselleres Joana Ortega i Irene Rigau, per la inseguretat jurídica que tenen respecte al procés judicial. "Probablement hi ha dubtes sobre el que pugui ocórrer. S'està jutjant un acte de desobediència al TC", ha afegit. "No faré cap valoració ni gastaré un sol minut en unes declaracions que es desqualifiquen per si mateixes", ha dit Millo en ser preguntat per les paraules d'Homs en roda de premsa aquest dilluns a la seu de CDC, així com pel contingut de la seva declaració davant del jutge. El dirigent del PPC ha volgut evitar així "contribuir" a "un acte de propaganda" per part del propi Homs, Junts pel Sí i el Govern.  El fons de la qüestió, ha assenyalat Millo, és que s'està jutjant un acte de desobediència a una resolució del Tribunal Constitucional i que "s'hauran d’assumir les conseqüències judicials que se'n derivin". En aquest sentit, ha opinat que l'absència del cap de l'executiu català, Carles Puigdemont, i de l'expresident de la Generalitat, Artur Mas, al Palau de Justícia s'explica pels "dubtes" que tenen sobre com anirà el procés judicial ja obert. Altres membres del Govern, així com representants de JxSí i Convergència, a més de les exconselleres Rigau i Ortega -investigades per la mateixa causa- han fet acte de presència al TSJC quan Homs hi ha entrat per declarar.

Summary: El PPC titlla d'"acte de propaganda" la declaració voluntària d'Homs davant del TSJC pel 9-N


Les grans empreses amb més de 50 milions d’euros en vendes a l’exterior han assumit un paper tractor en la internacionalització. Les 100 primeres empreses amb més de 50 milions d’euros en vendes a l’estranger van concentrar el 46,8% de les exportacions catalanes el 2015, un percentatge que ha guanyat protagonisme des del 2000 quan suposaven el 43%, segons ha explicat Joan Ramon Rovira, cap del departament d’Estudis de la Cambra de Barcelona en el transcurs de la presentació del Pla d’Acció Internacional. Un fet rellevant de la crisi ha estat que el nombre d’empreses que exporten més de 50.000 euros s’ha situat el 2015 en prop de 12.800 societats, un 15% més que les que hi havia el 2009.    El Pla d’Acció Internacional per aquest any farà una especial incidència en la promoció internacional en el continent africà i asiàtic. El nombre de missions comercials que es preveu organitzar des del Consell de Cambres se situarà en les 64 accions en 95 països diferents.  D’aquestes missions, 30 missions es preveuen fer en 50 països de l’Àfrica i l’Orient Mitjà, destacant països com Iran, on Acció preveu obrir aquest any una oficina comercial que suposarà la 37ena que tindrà Catalunya arreu de món, i Algèria, Ghana, Costa d’Ivori i Nigèria.  En total, es preveu que més de 500 empreses catalanes participin en aquestes missions, especialment en els sectors industrials, alimentació i salut.  Joan Ramon Rovira ha destacat que les grans empreses, aquelles que exporten mercaderies per un valor superior als 50 milions d’euros, han agafat any rere any més protagonisme en la internacionalització de l’economia catalana.  L’any 2000 aquestes empreses concentraven el 43,8% de les exportacions catalanes i en el tancament del 2015 aquest percentatge ja suposa el 46,8% del total de les vendes a l’exterior, amb un lleuger retrocés de poc més d’un percentual en relació amb el prop del 48% que van arribar a pesar el 2012, segons dades facilitades per la Cambra de Barcelona.  El pes de les grans empreses en la internacionalització de Catalunya és superior al pes que van registrar el mateix any a l’estat espanyol on aquest protagonisme es va situar en el 37,5%, sempre excloent de les dades espanyoles l’activitat exportadora de Catalunya.  Un altre fet rellevant de l’activitat exportadora catalana és la diversificació geogràfica de les vendes a l’estranger que cada cop és més elevada. Així, l’any 2009, el 58,3% de les exportacions catalanes anava destinada a països de la zona euro, quan el 2015 aquest percentatge va baixar fins el 52,3%.  Per contra, cada cop guanyen més pes les vendes a l’exterior a Amèrica, que van passar a suposar el 10,3% el 2015 quan el 2009 eren el 8,3%, i la regió asiàtica que ara suposa el 10,1% mentre que el 2009 era el 7,3%.  El nombre d’empreses exportadores amb més de 50.000 euros ha augmentat de forma sostinguda des del 2009 fins al 2014, últimes dades conegudes. S’ha passat d’11.586 empreses exportadores el 2011 a 12.764 societats el 2015, un 10,2% més.  Entre el 2000 i el 2015 el valor de les exportacions ha augmentat un 90,5% i el nombre d’empreses exportadores un 19%.  El repte de la internacionalització de Catalunya és que cada cop més les petites i mitjanes empreses que no exporten passin a tenir una activitat exportadora regular.  El conseller d’Empresa i Coneixement, Jordi Baiget, ha advertit que el mercat natural per a les empreses ha de ser el món i per tant l’activitat exportadora no ha de ser una solució per afrontar un  període de crisi sinó que ha de passar a ser una estratègia estructural de l’empresa.  El repte segons el conseller és fer que totes les pimes catalanes es vulguin internacionalitzar i per tant incrementar el nombres de les més de 16.000 empreses catalanes que regularment exporten.

Summary: Gairebé la meitat de les exportacions es concentren en les 100 primeres grans empreses


El Gremi de Restauració de Barcelona ha criticat l'anunci del Govern que obliga restaurants, bars i terrasses de la ciutat a tancar a la mitjanit perquè considera que "augmenta la incertesa d'una molt mala temporada pel sector". Segons el director del Gremi, Roger Pallarols, el sector està "molt preocupat" i "molt decebut" per unes decisions "lesives" que "posen en dubte la viabilitat d'encara més empreses". Pallarols ha lamentat "la manca de capacitat de control" de la Generalitat, i ha dit que caldria "combatre les dues pandèmies, la sanitària i l'econòmica", buscant "alternatives a les restriccions i als tancaments" i fent "els deures" en rastrejos. També ha dit que es prenguin aquestes decisions "sense cap contacte" amb el sector. El director del Gremi de Restauració de Barcelona ha lamentat que "l'única mesura" que les autoritats posen sobre la taula "són prohibicions i restriccions, quan haurien d'estar més preparades per controlar els brots". Tot plegat, segons Pallarols, "multiplica la inviabilitat de moltes empreses". Aquest dissabte les terrasses i locals dels voltants de la Catedral de Barcelona funcionaven a mig gas. Res a veure amb els estius d'anys anteriors, en els quals les terrasses eren plenes a vessar. En una d'elles hi havia Guillermo Marakian, un argentí que veu les mesures preses pel govern "apropiades". De fet, a parer seu, "en alguns casos fins i tot s'hauria de tancar abans". "Hi ha determinats grups de gent que, no sé si és majoritari o minoritari, no és responsable", assegura tot criticant que "per culpa d'alguns irresponsables es produeixen els contagis". "Tot el que fa el Govern per defensar la salut dels ciutadans em sembla bé". En el mateix sentit s'ha expressat en Johann, un turista alemany que va tenir dubtes de venir a Catalunya. "Primer pensava quedar-me a Alemanya perquè em feia por i em preocupava la situació", ha explicat en declaracions a l'ACN tot afegint que al final va decidir venir "perquè també amb mascareta es pot gaudir de Barcelona". Per la seva banda, Marc Miralda reconeix que les mesures suposen un impacte en l'oci nocturn i creu que "caldria alguna ajuda que ajudi a tirar endavant quan els brots estiguin més controlats". "Al final s'ha de trobar el balanç perquè tot i que té un impacte en l'economia també hi ha la salut dels ciutadans", argumenta.

Summary: El Gremi de Restauració avisa que tancar a mitjanit "augmenta la incertesa d'una molt mala temporada pel sector"


Els alcaldes i el president del Consell Comarcal del Priorat demanen a la gent amb arrels i familiars a la comarca que no vagin als pobles durant la Setmana Santa, per tal de contenir el coronavirus. A través d'un vídeo posen de manifest que és una comarca envellida en la qual, si el virus s'escampa, hi ha pocs recursos sanitaris. També destaquen que, fins ara, hi ha pocs casos i la situació està sota control, i posen de manifest la coordinació entre municipis i la cooperació veïnal per atendre tothom. "Encara que sigui amb la millor voluntat, podeu ser vosaltres els que compliqueu la situació", apunta Ferran Masip, alcalde del Masroig.  "Sabem que la majoria no sou turistes inconscients, sinó prioratins i prioratines que viviu fora del poble o que teniu aquí les vostres arrels" i familiars, comenta Sergi Méndez, batlle d'Ulldemolins. "Ara no vingueu, us ho demanem si us plau", continua Lourdes aluja, alcaldessa de Pradell de la Teixeta. "I quan tot això hagi acabat fotrem una festa de collons", indica l'alcalde de Marçà, Josep Maria Piqué. El video, d'uns dos minuts de durada, s'està fent córrer per Whatsapp i altres xarxes socials.

Summary: Els alcaldes del Priorat demanen a la gent amb arrels a la comarca que no vagin als pobles per Setmana Santa


L'Aeroport de Sabadell compta des del 6 d'octubre amb una nova torre de control que ha permès modernitzar el sistemes de navegació aèria. La nova infraestructura té 29 metres d'alçada, equivalent a nou plantes, i la superfície dedicada al control avarca 790 metres quadrats. La directora de l'Aeroport, Ana Molés, ha destacat el "salt qualitatiu" que suposa la nova torre, que substitueix l'anterior que data dels anys 50. Els controladors ja treballen des de la nova infraestructura, la direcció es traslladarà durant l'últim trimestre de l'any i l'àrea d'operacions ho farà durant el primer semestre del 2016. La previsió és que l'estiu de l'any que ve la torre tingui una ocupació del 70%. L'entrada en funcionament ha requerit la instal·lació i posada en servei de diversos equipaments i sistemes de comunicacions com el Sistema Automatitzat de Control de Trànsit Aeri (SACTA), encarregat de processar tota la informació relativa a dades de vol i informació meteorològica, entre d'altres.  D'altra banda, també s'ha habilitat el sistema de comunicacions orals, que consisteix en la instal·lació d'un sistema de comunicació veu, recepció ràdio i transmissions d'emergència, així com l'equipament complementari de control i els nous llocs de treball.  La posada en marxa va tenir lloc el passat 6 d'octubre, després de superar satisfactòriament les pertinents proves de transició dels sistemes i equipament de Comunicacions, Navegació i Vigilància; i una vegada entrenat el personal tècnic d'ENAIRE i l'operatiu de l'empresa FerroNATS, que és l'empresa prestadora del servei.  Creixement d'un 10% el 2015 Molés ha destacat que amb aquesta nova torre, l'Aeroport de Sabadell està "preparat pel futur", un futur que veu amb optimisme després que entre el setembre del 2014 i el mateix més del 2015, la infraestructura hagi registrat un 9,8% més d'activitat. Molés ha explicat que les perspectives són bones després que des del 2013 s'estabilitzés la baixada en l'activitat i enguany ja s'hagi començat a créixer. "La perspectiva és bona", ha assegurat. En aquest sentit, ha explicat que estan rebent peticions de noves escoles i nous operadors que volen instal·lar-se a Sabadell. De fet, la meitat de l'espai de la nova torre de control ja està llogat i l'objectiu és continuar ocupant la resta fins que l'edifici estigui en ple funcionament. De moment però els principals interessats han estat operades d'oficines tècniques i que ofereixen altres serveis, com poden ser el mèdic.  Pel que fa a l'antiga torre, Molés ha explict que es reformarà i es traurà a lloguer. La directora ha avançat que "hi ha algun operador potent que ja hi està interessat" però no ha precisat més detalls.  L'entrada en funcionament d'aquesta torre no respon a un creixement de les rutes que s'operen des de Sabadell, sinó que l'objectiu és mantenir les que hi ha ara perquè són les que garanteixen el bon equilibri i el correcte funcionament de l'aeroport.  La nova zona on s'ubica la torre de control ha d'anar acompanyada de la urbanització destinada  a instal·lacions d'hangars, un Museu Aeronàutic i una zona d'aparcament de vehicles. Sobre el Museu, Molés ha explicat que es tracta d'un projecte de l'Ajuntament de Sabadell i la Fundació Parc Aeronàutic de Catalunya. Ara per ara el que hi ha és el projecte i s'està a l'espera de licitar les obres.

Summary: L'Aeroport de Sabadell posa en marxa una nova torre de control de 29 metres i modernitza els sistemes de navegació aèria


La cooperació catalana ha visitat aquest dimarts la ciutat de Inhambane, a Moçambic, dies després de la pitjor catàstrofe natural que ha viscut el país africà. A la trobada hi han participat el director general de Cooperació, Manel Vila, i la directora de l'Agència Catalana de Cooperació al Desenvolupament, Carme Gual, amb la ministra de Gènere de Moçambic, Cidalia Chauque i el governador d'Inhambane, Daniel Chapo.  Les diverses reunions han servit per a reforçar les relacions amb aquesta regió i trobar nous àmbits de col·laboració, en concret Vila ha volgut comprometre’s en l’ajuda per a la reconstrucció després del cicló Idai. En la mateixa línia, ha transmès la solidaritat del Govern davant la catàstrofe i la crisi humanitària i ha lliurat al governador d’Inhambane la carta de suport i solidaritat signada pel conseller d’Acció Exterior, Relacions Institucionals i Transparència, Alfred Bosch, en nom del Govern de Catalunya. També ha destacat la voluntat de continuar la relació estable amb la província.   D’altra banda, de la trobada amb la ministra de Gènere, Cidalia Chauque, han acordat que cal centrar-se en protegir els col·lectius meus vulnerables després de la catàstrofe: dones embarassades i infants.   El dia 2 d’abril s’ha convocat el Comitè Català d’Ajut Humanitari d’Emergència per tal de coordinar accions de resposta i informació actualitzada sobre la situació post-cicló a Moçambic.

Summary: La cooperació del Govern visita Moçambic després de la pitjor catàstrofe natural del país


L'exconseller Jordi Turull ha reaccionat a la sentència del Tribunal Suprem (TS) amb un missatge molt breu: "Visca Catalunya lliure", ha manifestat a través del seu compte de Twitter. L'alt tribunal l'ha condemnat a 12 anys de presó pels delictes de sedició i malversació. El mes de març farà dos anys que Turull està en presó preventiva.

Summary: Turull, després de conèixer la sentència: "Visca Catalunya lliure"


La ministra de Foment, Ana Pastor, ha tornat a demanar "disculpes" als ciutadans pel nou tall de circulació registrat a la línia de l'AVE aquest dimarts arran d'una fuita química en una empresa de Castellbisbal. Pastor ha insistit que, com en el cas del tall de fibra òptica de dijous passat, la fuita ha estat "totalment aliena" a l'AVE i a Foment. A més, ha justificat que els serveis de seguretat d'Adif han actuat "en conseqüència" i "amb diligència". "L'altre dia vaig haver de demanar disculpes perquè algú havia robat, i avui ho hauré de fer perquè hi ha hagut un petit núvol tòxic", ha etzibat. Pastor ha recordat que és l'Audiència Nacional qui investiga el "fet greu" de la setmana passada.

Summary: Pastor demana disculpes pel nou tall de la línia de l'AVE arran d'una fuita química a Castellbisbal


Vueling ja ha cancel·lat més de 200 vols per la vaga de treballadors de terra d'Iberia, que afecta els seus serveis a l'aeroport de Barcelona a partir de dissabte i fins dimarts, és a dir, en ple pont de la Mercè. L'aerolínia ha anunciat que anul·la anticipadament aquests serveis i que es veu obligada a restringir la seva operativa entre el 21, 22, 23 i 24 de setembre per intentar "causar els mínims inconvenients" als clients. Vueling lamenta les cancel·lacions i assegura que la vaga és "totalment Aliena" a l'aerolínia. Dijous, Vueling va admetre que es planteja canviar el seu servei de 'handling', en mans d'Iberia, com a conseqüència de les afectacions per les vagues. Vueling i Iberia són del mateix grup empresarial, IAG.

Summary: Vueling cancel·la més de 200 vols per la vaga del pont de la Mercè


Els gimnasos han mostrat la seva estupefacció i indignació amb les noves mesures del Govern que els obliga a tancar dues setmanes a Barcelona i primera corona metropolitana arran dels rebrots de coronavirus. "Estem perplexos i confusos. Seguim escrupolosament tots els protocols d'higiene i seguretat que el Procicat ens va donar al seu moment", ha assenyalat el director general de la cadena DIR, Ramon Canela, que considera que el Procicat hauria de mirar cap a altres sectors per buscar l'origen de l'augment de contagis de covid-19. "Està errant el tret", ha afirmat Canela, que no dona els 15 dies per perduts i confia en les gestions amb l'Ajuntament de Barcelona i la Secretaria General de l'Esport per poder tornar a obrir "en 3 o 4 dies". De moment, la cadena Dir –amb 20 clubs només a la ciutat de Barcelona- informa als seus clients que a partir d'avui dilluns 20 de juliol els centres de fitness i de ioga estan tancats a la capital catalana. "Creiem fermament que l'esport és salut. Per això estem portant a terme tots els tràmits sol·licitats per part de la Generalitat de Catalunya, Protecció Civil i Procicat per tal de tornar a obrir les nostres instal·lacions tan aviat se'ns autoritzi a fer-ho", s'indica al seu compte de Twitter. "Aquest tancament prematur ens està perjudicant molt fort i podria significar greus pèrdues econòmiques", ha constatat el director general de la cadena DIR, que fa unes setmanes va calcular que la crisi del coronavirus li ha fet perdre un 30% dels socis en grans centres com el DIR Diagonal.  "La gent lògicament ja ha pagat la seva quota de juliol i voldrà un reintegrament", ha continuat Canela. "A Barcelona entre 400.000 i 500.000 persones fan activitat física en centres esportius. Amb quotes entre 30 i 40 euros i 15 dies de tancament, calcula les pèrdues econòmiques", ha reflexionat en veu alta el director general de la cadena DIR. No obstant això, Canela espera que les gestions a través de la regidoria d'Esports de Barcelona arribin a bon port. "Són els primers que estan molestos i indignats perquè consideren que no és adient l'actitud que ha pres el Procicat", ha desvetllat el director general de la cadena de centres de fitness.  "El Procicat s'ha posat en un jardí que no li farà cap favor perquè perd autoritat", ha sentenciat Canela, que igualment pronostica una temporada 2020 amb uns resultats econòmics desastrosos. "Gimnasos, hotels i restaurants podem dir que hem ingressat zero durant una tercera part de l'any. I els ajuts tampoc és que hagin arribat. La situació és una mica caòtica i preocupant", ha conclòs el director general de la cadena de gimnasos DIR.

Summary: Els gimnasos, indignats amb el tancament: "Estem perplexos i confusos. Seguim tots els protocols del Procicat"


Maria José Segarra, proposada com a nova fiscal general, ha comparegut a la comissió de Justícia al Congrés i ha afirmat que "ningú és perseguit per les seves idees" i ha negat que es pugui parlar de l'existència de "presos polítics". "A l'Espanya del segle XXI ningú és perseguit per les seves idees sinó per la comissió de presumptes actes delictius, a l'Espanya d'avui no es pot parlar de presos polítics, la llei ens vincula a tots, sense llei no hi ha democràcia", ha manifestat. A més, s'ha compromès a treballar per "estimular la cultura constitucional" per tal "tothom respecti i confiï en la Constitució". En la seva primera intervenció pública, Segarra ha dit que "l'autonomia, la legalitat i la imparcialitat" regiran la seva actuació i ha dit que la vinculació amb el Ministeri de Justícia "és únicament pel que afecta a temes materials". També ha manifestat que serà "especialment ferma" a l'hora d'evitar les pressions als fiscals. Segarra ha reconegut que arribar al càrrec a mig mandat l'obliga a ser continuista amb projectes ja iniciats pel seu predecessor, Julián Sánchez Melgar. "Ningú parteix des de 0", ha manifestat.

Summary: La nova fiscal general diu que a Espanya "ningú és perseguit per les seves idees" i nega que hi hagi "presos polítics"


La plataforma Aturem la C-32 ha presentat un nou contenciós administratiu contra l'estudi informatiu del govern català aprovat el març de 2018 per allargar la carretera fins a Blanes, Lloret de Mar i Tossa de Mar (la Selva). Segons la plataforma, aquest informe podria donar peu a engegar un projecte paral·lel de prolongació de la carretera al marge de l'inicial que ha quedat suspès cautelarment per un jutge. En paral·lel, el Tribunal Superior de Justícia de Catalunya (TSJC) ha rebutjat la petició de la Generalitat de Catalunya per aixecar aquesta suspensió de les obres. El govern català creu que amb el nou informe ambiental ja es resolt el principal motiu pel qual s'aturaven les obres, però el jutge ha optat per mantenir la suspensió. El litigi judicial per evitar l'allargament de la carretera C-32 a Blanes, Lloret de Mar i Tossa de Mar (la Selva) segueix més actiu que mai. La plataforma Aturem la C-32 ha presentat un nou recurs contenciós administratiu contra de l'estudi informatiu i l'estudi ambiental que el passat mes de març el Departament de Territori i Sostenibilitat va aprovar. Segons la plataforma, aquest nou estudi informatiu podria donar pas a un nou projecte de prolongació de la carretera, tot i que encara hi hagi vigent la suspensió cautelar de les obres. Per això obren una via judicial, a l'espera que es resolgui la primera. En paral·lel, el nou recurs arriba després que el Tribunal Superior de Justícia de Catalunya (TSJC) hagi anunciat que mantindrà la suspensió cautelar de les obres. La Generalitat havia demanat que s'aixequés aquesta mesura cautelar després d'aprovar un nou informe ambiental. Tot i així, el jutge ha denegat aquesta petició. La plataforma Aturem la C-32 qualifica aquests moviments del govern català com una estratègia de desgast per tal d'aconseguir la prolongació de la carretera. Tot i així, la plataforma ja ha anunciat que seguiran defensant la sostenibilitat en matèria de mobilitat i turisme al territori.

Summary: La plataforma Aturem la C-32 presenta un nou recurs contenciós contra els nous estudis per allargar la carretera


El president de l'ACM assegura que "ningú s'esperava aquesta repressió policial" contra el Govern i els ciutadans ACN Barcelona.-El president de l'Associació Catalana de Municipis (ACM), Miquel Buch, ha demanat aquest dimecres que les darreres autocrítiques en diversos sectors de l'independentisme no es converteixin en "autogols". "Una cosa és fer autocrítica però no transformem això en autogols. El què s'ha fet ha tingut molta força i té molts seguidors, i és un precedent de cara al 21 de desembre que ens mesurarem i ens contarem", ha assenyalat Buch en una entrevista a RAC1, en què ha assegurat que "ningú s'esperava aquesta repressió policial fins i tot en contra del Govern i d'una gent que volia decidir democràticament quin és el nostre futur". Sobre el viatge a Brussel·les amb els alcaldes, Buch ha explicat que va ser "absolutament institucional" i que cada un va decidir com el pagava. "Si hi anem és per explicar el què pensa el món local sobre tot el que està passant. La voluntat és explicar la història i és absolutament institucional", ha defensat el president de l'ACM, que ha afegit que ell hi va assistir com a president de l'entitat i va ser aquesta la que va assumir les despeses. Segons ha dit, els qui no s'ho van pagar van ser "una minoria" i que si ara el ministre d'Hisenda, Cristóbal Montoro, decideix investigar-ho "és perquè es van endur una gran frustració perquè va ser un acte amb molt de seguiment". Pel que el 21-D, Miquel Buch ha demanat agrupar-se "per defensar el que hem fet i en el cas que surti que no, acatar el resultat". "Si és al revés, demanarem a altres estaments [en referència al govern espanyol i a la UE] que també acatin el resultat, i és que la majoria de catalans estem a favor de la independència", ha continuat el president de l'ACM.

Summary: Miquel Buch demana no transformar l'autocrítica de l'independentisme en "autogols"


L'alcaldessa en funcions de Lleida, Montse Mínguez, i el primer secretari del PSC de Lleida ciutat i segon tinent d'alcalde de la Paeria, Fèlix Larrosa, han estat proclamats oficialment aquest dijous candidats a les primàries que l'agrupació local del partit celebrarà dilluns vinent per escollir la persona que prendrà el relleu d'Àngel Ros al capdavant de l'Ajuntament de Lleida i que, a la vegada, esdevindrà el candidat de la formació en les municipals del 2019. Després del recompte efectuat aquest matí, l'autoritat electoral de les primàries a l'agrupació del PSC de Lleida ciutat ha validat un total de 102 avals a Mínguez, i 147 a Larrosa. Els dos candidats ja van anunciar aquest dimecres, després de presentar els respectius avals recollits, que havien superat el mínim fixat de 92 (el 25% de la militància local). Les primàries estan previstes pel dilluns 27 d'agost i, dos dies després, el Ple de la Paeria en què s'investirà el nou alcalde de la ciutat. Poc abans de les vuit del vespre d'aquest dimecres, hora en què finalitzava el termini, Fèlix Larrosa i Montse Mínguez van presentar a la seu del PSC de Lleida ciutat els avals que, respectivament, havien recollit d'entre la militància per poder confirmar les seves candidatures a les primàries locals. Larrosa va anunciar que en presentava 151, mentre Mínguez va assegurar que superava els mínim fixat de 92, però sense concretar-ne el nombre. Aquest migdia l'autoritat electoral de les primàries del PSC de Lleida ha procedit a l'apertura, validació i recompte dels avals lliurats pels dos precandidats. En total, s'han comptabilitzat 261 avals, dels quals 147 han estat per a Fèlix Larrosa i 102 per a Montse Mínguez, al marge d'altres 12 que s'han considerat nuls. D'aquesta manera, el PSC de Lleida ciutat ha proclamat ambdós candidats a les primàries per a l'elecció de l'alcalde de Lleida i cap de llista del PSC a les pròximes eleccions municipals del 2019. L'agrupació local del PSC de Lleida ciutat celebrarà divendres 24 una assemblea en què s'escolliran els integrants de la mesa de les primàries i en la quals els dos candidats presentaran les respectives candidatures davant la militància.  El procés de primàries culminarà el dilluns 27 d'agost quan els militants podran votar durant la jornada a la seu del partit a Lleida pel candidat que prefereixin, si bé Montse Mínguez o Fèlix Larrosa. L'horari de votacions serà de les 10 a les 14 hores, i de les 18 a 20 hores. Posteriorment, es donarà a conèixer el guanyador i, per tant, la persona que el grup local del PSC a l'Ajuntament de Lleida proposarà en el Ple extraordinari del dia 29 perquè sigui investida com a nou alcalde de la capital del Segrià, després de la renúncia d'Àngel Ros arran del seu nomenament com ambaixador d'Espanya a Andorra. A la vegada, el candidat que resulti vencedor a les primàries encapçalarà la llista del PSC a Lleida ciutat en les eleccions municipals del 2019.  Només dos dies després, està prevista la celebració del Ple extraordinari de la Paeria durant el qual s'investirà el relleu d'Àngel Ros al capdavant de la Paeria. Poden optar a l'alcaldia tots els regidors que van encapçalar les respectives llistes electorals el 2015, però la incògnita és saber qui acabarà sent finalment el candidat del PSC, que es decidirà en les primàries de dilluns. En el cas que s'acabés imposant Fèlix Larrosa, Montse Mínguez hauria de renunciar a ser la candidata socialista ja que anava de número dos a la llista electoral del PSC en les darrers municipals, mentre Larrosa era el tercer. La resta de grups votaran previsiblement pel seu propi candidat, segons han anunciat. D'aquesta manera, cap d'ells obtindrà la majoria absoluta, cosa que permetrà que al PSC mantenir l'alcaldia de Lleida en haver estat la formació que va obtenir més vots el 2015.

Summary: El PSC de Lleida ciutat proclama oficialment Fèlix Larrosa i Montse Mínguez candidats a les primàries per rellevar Ros a l'alcaldia


El Consell Comarcal del Vallès Occidental (CCVO) està impulsant la gestió dels boscos privats per reduir el risc d'incendis i fer-los sostenibles econòmicament. Així, el CCVO preveu invertir 2 MEUR en les tasques de neteja d'aquests boscos , així com en la construcció del Centre Logístic de Biomassa de Terrassa i les calderes de la Universitat Autònoma de Barcelona (UAB) i el Consorci Sanitari de Terrassa (CST). Aquestes instal·lacions han d'assumir fins al 45% de les estelles que es generaran amb la gestió dels boscos, buscant així la seva sostenibilitat. La consellera comarcal delegada de boscos, Elizabeth Pasamonte, ha explicat que en els darrers anys molts boscos havien quedat "abandonats" perquè la seva gestió no era rentable i això comportava un augment del risc d'incendi. Amb aquesta iniciativa, i dins del programa Boscos del Vallès, és busca recuperar la rendibilitat d'aquests boscos, la grana majoria privats.  Els tècnics de medi ambient de la comarca han participat aquest dijous en unes jornades sobre l'aprofitament forestal i la prevenció dels incendis. En el marc d'aquesta activitat han visitat la finca de Can Robert i Can Poble de Matadepera, on s'ha dut a terme una gestió sostenible que aconsegueix el doble objectiu de prevenir els incendis i treure'n profit de la fusta que se n'extreu.  El responsable de l'Associació de Propietaris Forestals per a la Sostenibilitat de les finques de Matadepera i Terrassa, Jordi Joan, ha explicat que en finques com aquesta havien crescut molts pins i a sota alzines i roures. El resultat era un bosc molt dens on unes espècies es molestaven a les altres incrementant el risc d'incendi. Per això, la gestió ha consistit en netejar el bosc però fent compatible la sostenibilitat ecològica, econòmica i paisatgística.  Joan ha assegurat que accions com aquesta "es poden fer gràcies a les ajudes econòmiques de les administracions" ja que ha lamentat que "se'n treu poc benefici". Ha afegit que el pi blanc, una de les espècies més nombroses, acaba anant només per a fer palets i ha lamentat que hi ha pins amb fusta de qualitat que podrien estar millor pagats però que no ho estan perquè el seu destí és la construcció de palets. Una de les altres opcions, per exemple quan el pi no és recte, és servir per a la biomassa.  És en aquest punt on entrarà en joc el Centre Logístic de Biomassa de Terrassa, que està previst que entri en funcionament aquest any. Pasamonte ha explicat que s'està "en la finalització de la construcció" d'aquesta infraestructura, que la caldera del Servei d'Activitat Física de la UAB ja està acabada i que també està en la fase final d'obres la del CST. Ha afegit, que a més està a punt de sortir la licitació del servei.  Tant Joan com Pasamonte han destacat que un dels principals objectius de tota aqueta gestió és reduir el risc d'incendi, un risc que era elevat aquest estiu. Malgrat això, Pasamont ha fet una valoració "prou positiva" de com s'ha desenvolupat l'estiu ja que, tot i la "dificultat" que es presentava i malgrat que el Vallès Occidental "ha estat una de les comarques amb més incendis", ha assegurat que tots s'han pogut controlar i extingir "de bona manera". És per això que ha agraït la tasca als serveis d'emergència que hi ha treballat durant tot l'estiu.

Summary: El Vallès Occidental impulsa la gestió dels boscos per reduir el risc d'incendi i fer-los sostenibles econòmicament


L'Ajuntament de Blanes (Selva) ha desmantellat un punt de cria i venda il·legal de gossos de raça que acumulava denúncies des del 2014. La finca està situada al veïnat de Valldolig i hi vivien una trentena d'animals en males condicions. La Policia Local i tècnics del Centre d'Acollida d'Animals de la Selva se n'han endut uns 25, la majoria Bracs de Weimar, Beagles i Teckels. L'operatiu, que posa fi a un llarg rosari d'inspeccions, s'ha fet després d'arribar a un acord amb el propietari. El consistori ha optat per aquesta via davant la lentitud dels processos administratius. "Tenim una sensació agredolça, perquè hem pogut desmantellar un negoci il·legal però no entenem com no s'ha pogut resoldre abans", diu la regidora Marina Vall-llosada.

Summary: Desmantellen un punt de cria i venda il·legal de gossos de raça a Blanes que acumulava denúncies des feia sis anys


L'Ajuntament de Viladecans habilitarà una superilla de vianants de més de 15 hectàrees els caps de setmana a partir del 9 i 10 de maig entre dos dels barris més densament poblats de la ciutat, l'Eixample i la Montserratina. En total es tancaran al trànsit de vehicles 3,8 quilòmetres de carrers entre les 10 del matí de dissabte i les 10 de la nit de diumenge. Davant el procés de desescalada, el consistori ha decidit engegar aquesta prova pilot per facilitar als vianants mantenir la distància social en uns barris molt poblats i amb voreres molt estretes. També es vol afavorir la connexió amb els principals espais d'esbarjo de l'entorn per al passeig. Els vehicles residents amb pàrquing soterrat podran circular a una velocitat de 10 km/h. Per donar forma a aquesta illa, l’Ajuntament obrirà a la ciutadania les calçades de tres carrers que travessen el centre de la ciutat –Mare de Déu de Montserrat, Salvador Baroné i Canonge Doctor Auguet– i un tram d’altres set carrers perpendiculars. En total, 3,8 quilòmetres de longitud de carrers, als quals s’ha de sumar l’eix de vianants ja existent del carrer del Doctor Reig, situat al bell mig d’aquesta superilla i que enllaça amb l’eix de vianants del Barri Antic.  Aquesta superilla de vianants connecta quatre zones verdes de la ciutat: el parc del torrent Ballester, la plaça de la Constitució, la plaça de Salvador Allende i el Parc de la Riera de Sant Climent. Així, permetrà evitar l’acumulació de veïns i veïnes que usen aquests quatre espais, ja que aquests carrers no només actuen com a eixos connectors d’aquests espais, sinó que també seran eixos per al gaudi dels veïns i veïnes.   En els carrers tallats només hi podran circular els vehicles residents amb aparcament soterrat, a una velocitat molt reduïda de 10 km/h. Aquests hauran d’entrar i sortir de la superilla per set punts de control habilitats al seu perímetre. Aquest primer cap de setmana no s’obligarà a retirar els vehicles que ja hi fossin aparcats al carrer, però l’objectiu de la mesura és que es faci així per ampliar al màxim l’espai per a vianants i, per això, es demanarà la màxima col·laboració ciutadana amb una campanya informativa a càrrec de les Agents Cíviques.


La Junta de Govern Local de Tarragona que s'ha celebrat aquest divendres ha aprovat l'aprovació definitiva dels projectes d'urbanització i reparcel·lació del Pla Parcial 10 on s'implantarà el centre comercial IKEA i l'accés a l'Anella Olímpica on s'han de desenvolupar els Jocs Mediterranis, ajornats el 2018. A partir d'aquest tràmit, ja es podrà començar la licitació per adjudicar les obres d'urbanització a la zona de Campclar, tocant a la T-11, amb un pressupost de 15 MEUR. La Generalitat ja va concedir la llicència comercial a IKEA i l'empresa ja pot demanar la llicència d'obres a l'Ajuntament. Segons el pla del consistori, hi haurà habitatges de protecció social al nord i sud del pla parcial 10 de Campclar. El Pla Parcial té una superfície de 302.784 m2, dels quals 68.000 es destinaran a usos comercials i 30.829 a residencial. La resta de la superfície de l'àmbit està destinada a equipaments, espais verds i sistema viari.

Summary: Tarragona aprova definitivament el projecte d'urbanització per la implantació d'Ikea


El diputat al Congrés demana "renovar el compromís de ser fidels" al Parlament i al Govern  ACN Barcelona.-El portaveu d'ERC al Congrés dels Diputats, Joan Tardà, ha assegurat que els catalans guanyaran i que  ho faran "a la catalana, cívicament, pacíficament però també si cal, insubmisament". Ho ha assegurat en intervenir a 'Guanyem la República. Fem-ho', l'acte que els republicans han organitzat Centre de Convencions Internacional de Barcelona (CCIB), amb unes 5.000 persones, segons els organitzadors. Tardà, que ha apel·lat a Francesc Macià, ha assegurat que  Catalunya és privilegiada per ser part d'una Europa on "tot es decideix a les urnes". "I per això estem obligats a guanyar", ha assegurat. Tardà també ha apostat per "renovar el compromís de ser fidels a les verdes i a les madures amb el Parlament i el Govern de Catalunya" i per això ha reclamat "enterrar el sectarisme" i treballar perquè el sobiranisme  convergeixi i "tots" sigui "agents actius" en la crida a la participació al referèndum.

Summary: Tardà: "Guanyarem a la catalana, cívicament, però si cal insubmisament"


El conseller de Territori i Sostenibilitat, Damià Calvet, ha iniciat aquest dilluns al matí una ronda de reunions amb el sector del transport i els agents socioeconòmics per parlar sobre la vaga del taxi i garantir la mobilitat dels ciutadans mentre duri. En la primera trobada, Calvet s'ha vist amb representants de l'Àrea Metropolitana, Renfe, la Federació Empresarial Catalana d'Autotransports de Viatgers (FECAV), el TRAM, FGC i TMB. Amb ells, ha analitzat els dispositius desplegats per fer front a l'augment de demanda per la manca de taxis, com la major freqüència d'alguns serveis o la posada en ruta de busos o trens més llargs, amb un especial interès per les connexions amb l'aeroport. A les 10.30 hores, Calvet té previst una trobada amb la patronal dels VTC.  El conseller de Territori també es reuneix aquest dilluns amb els agents socioeconòmics de Barcelona per informar-los de la proposta del Govern per regular el sector del taxi i les VTC i analitzar els efectes de la vaga.  A la trobada hi ha prevista la participació de la presidenta del Port de Barcelona, Mercè Conesa, del president del Gremi de Restauració de Barcelona, Pere Chias; el del Gremi de Comerç, Joan Guillen, la presidenta de la Fundació BCN Oberta, Núria Paricio, o el president de la Cambra de Comerç, Miquel Valls.  A més, també hi haurà el president de Fira Barcelona, Pau Relat, o representants de Foment, PIMEC, Pimec-Comerç, el Gremi d'Hotels de Barcelona, Retailcat o Barcelona comerç.  També es trobaran amb el conseller els sindicats UGT i CCOO.

Summary: Calvet obre amb el sector del transport una ronda de reunions sobre la vaga del taxi


4.000 persones s'han manifestat a Girona per denunciar les "detencions aleatòries i sense ordre judicial" que la policia espanyola ha fet aquest dimecres contra setze persones, entre les quals els alcaldes de Verges (Baix Empordà) i Celrà (Gironès). La mobilització ha començat a les plaça U d'octubre de 2017 i ha recorregut els carrers del centre de la ciutat fins a la Universitat de Girona (UdG), on estudien part dels arrestats. Allà, han anunciat que comença una tancada "indefinida" a la universitat per impedir que la policia detingui una persona buscada també en el marc de l'operatiu per detenir activistes suposadament implicats en el tall de l'AVE durant l'aniversari de l'1-O. La manifestació, que ha passat pel Barri Vell de Girona, ha arribat davant el rectorat de la UdG a les nou del vespre. 4.000 persones han participat en aquesta mobilització unitària contra l'operatiu de la policia espanyola que aquest dimecres s'ha saldat amb un total de setze activistes detinguts que, després de passar a disposició policial, han anat sortint d'un en un en llibertat al llarg del dia.  La mobilització s'ha traslladat fins la UdG perquè entre els detinguts hi ha estudiants de la universitat i, també, per anunciar una tancada "indefinida" batejada com a #caputxinadaUdG a la facultat de Lletres i Turisme. El motiu és que una de les persones que la policia espanyola preveia detenir es troba dins la universitat.  La manifestació ha comptat amb la presència de bona part dels detinguts, entre els quals hi havia l'alcalde de Verges, Ignasi Sabater, i el de Celrà, Dani Cornellà. El degà de la UdG, Quim Salvi, ha criticat que agents de paisà esperessin diversos estudiants per detenir-los abans d'entrar a classe "davant dels seus companys i amics". També ha instat a combatre que es conculquin drets fonamentals com ara la llibertat d'expressió.  L'alcalde de Verges (CUP) ha assegurat que aquesta onada de detencions és una passa més en la "macrocausa" contra l'independentisme i creu que només persegueix l'objectiu de fer agafar "por" la ciutadania per desmobilitzar-la a les portes del judici. "Ens volen a casa i ens trobaran als carrers", ha dit. A més, ha instat totes aquelles persones que ara dubtin en vincular-se en política municipal a no fer un pas enrere cara a les municipals: "No dubteu, presenteu-vos". També han llegit manifestos arrestats vinculats al Sindicat d'Estudiants dels Països Catalans (SEPC) i del col·lectiu La Forja. A banda de denunciar que han estat detencions "arbitràries" cap a cares visibles de l'independentisme a la demarcació, també han carregat contra el "malanomenat govern efectiu" assegurant que n'estan tips de "paraules buides dels partits independentistes majoritaris". Per això, han instat a implementar la República.  "La repressió dona raons a seguir lluitant per la República, ni 10.000 piolins ni una Constitució a la que ens volen encadenats evitaran que tombem l'estaca", han afirmat llançant una última advertència: "estat espanyol, Borbó, règim; som u poble digne, lliure, guerrer i lluitador, la única sentència és la independència.  La presidenta de l'ANC, Elisenda Paluzié, també ha recollit el guant de menar les presses al Govern i ha recordat que els resultats del 21-D avalen la Repúblic catalana. "Govern, Parlament, poseu-vos en marxa", ha instat. Centenars de càrrecs electes Mitja hora abans que comencés la manifestació, l'AMI ha convocat una concentració d'alcaldes i càrrecs electes a la mateixa plaça de U d'octubre del 2017. El seu president, Josep Maria Cervera, ha assegurat que les detencions són un "pas més" de l'estat espanyol "cap a l'empobriment democràtic, que ja estava a nivells de misèria" i ha afirmat que l'única garantia de democràcia és la independència de Catalunya.  També ha intervingut l'alcaldessa de Girona, Marta Madrenas, que ha animat el món local "absolutament compromès amb la llibertat de país" a no desistir en el camí cap a la independència. "Es fa evident que ara han volgut possiblement atacar la CUP, però crec que no trigarem gaire a veure la voluntat d'il·legalitzar partits, està essent la seva estratègia", ha exposat.  La concentració ha comptat amb la participació de centenars d'alcaldes i càrrecs electes d'arreu del territori.

Summary: 4.000 persones es manifesten a Girona per denunciar la "repressió" i les detencions "aleatòries" de la policia espanyola


Els Bombers de la Generalitat han rescatat aquest dissabte tres persones que havien patit accidents a la muntanya de Montserrat. Totes han resultat ferides i en tots els sinistres ha estat necessària la intervenció de l'helicòpter perquè els rescatats havien caigut en zones de difícil accés. El primer accident ha passat cap a tres quarts de dotze del migdia al camí de Can Maçana a Santa Cecília, dins el terme municipal del Bruc (Anoia), on una dona de 52 anys veïna de Barcelona ha relliscat mentre feia senderisme al GR172 amb el seu marit i la seva filla. Els membres del Grup d’Actuacions Especials (GRAE) dels Bombers de la Generalitat han localitzat l’accidentada i l’han rescatada amb helicòpter, ja que la zona no és accessible per terra. A les 13.23 hores els Bombers han estat alertats que una dona havia patit una caiguda a la zona de sota de Sant Jeroni, al terme de Collbató (Baix Llobregat). Els membres del GRAE han accedit fins al lloc on es trobava l’accidentada i l'han rescatada amb helicòpter. La dona, de 60 anys i veïna de Cornellà de Llobregat, ha estat traslladada pel SEM fins a l’Hospital de Martorell amb una possible fractura de tíbia i peroné. Uns minuts després, a les 13.26 hores, s’ha rebut l’avís d’un altre incident, en aquest cas a Monistrol de Montserrat (Bages). L'accidentat era un home que feia escalada al barranc de Santa Maria de Vallamala. Els membres del GRAE dels Bombers han accedit amb helicòpter fins al lloc on es trobava el jove i, un cop estabilitzat, l'han evacuat fins a un lloc de fàcil accés, on una ambulància del SEM l'ha recollit i l’ha traslladat fins a l’Hospital Sant Joan de Déu de Manresa. L’home, de 42 anys i veí de Cornellà de Llobregat, ha patit una ferida oberta al genoll i possiblement s'ha trencat els lligaments.

Summary: Els Bombers rescaten tres persones a la muntanya de Montserrat


El president de la Generalitat, Quim Torra, ha instat aquest dimecres Cs a aprofitar la seva "capacitat d'influència" en el govern espanyol per aconseguir que arribin més recursos econòmics a Catalunya que ajudin a pal·liar els efectes de la crisi del coronavirus. I és que Torra considera que Ciutadans és "ara el soci preferent" de Pedro Sánchez i de l'executiu estatal pels seus pactes al Congrés. "Ara que tenen tanta influència ajudi'ns, ja que amb el PSOE i els comuns no ens en sortim. No hi haurà prou amb els recursos que aprovarem. Pressionin", ha dit Torra a Cs, reclamant-los així que intentin que el govern espanyol accedeixi a destinar més diners per a que Catalunya actuï contra els efectes de la crisi de la covid-19.  Per la seva part, el president del grup parlamentari de Cs, Carlos Carrizosa, ha acusat Torra d'estar "preparant ja excuses per a no complir els compromisos aprovats al Parlament en el ple de la reconstrucció" de la setmana passada. I és que Cs desconfia que les queixes de Torra i el Govern per la manca de recursos econòmics no siguin només "una estratègia" per a no fer cas de les mesures aprovades al ple. "Si no tenen diners, treguin diners de les ambaixades i dels 'xiringuitos' del procés i destinin-los a la reconstrucció. Reprioritzi de veritat la despesa dels 32.000 milions de pressupost que té. I si no és suficient, no deixi buida la cadira de negociació del nou sistema de finançament", ha dit, tot afegint que "si no s'hi veu capaç" convoqui noves eleccions i deixin pas a un altre Govern "amb models alternatius" de gestió del pressupost.

Summary: Torra insta Cs a aprofitar "que és soci preferent" de Sánchez per "pressionar" i aconseguir més recursos per a Catalunya


Els Bombers han atès fins a les deu de la nit d'aquest dimarts i des de les nou del matí de diumenge 5.118 serveis relacionats amb el temporal Gloria. Per Regions d'Emergència, la Nord ha estat la més afectada amb 2.042 serveis, seguida de la Sud amb 1.696, de la de Girona amb 488, de la de Tarragona amb 400, de la de les Terres de l'Ebre amb 214, de la de Lleida amb 155 i de la Centre amb 123. Protecció Civil indica que en aquests moments el tema que més preocupa és l'augment dels cabals dels rius a les comarques de Girona i de les Terres de l'Ebre. L'Agència Catalana de l'Aigua (ACA) ha informat que les properes hores els cabals han de seguir creixent i que hi ha risc de desbordament en alguns punts. D'altra banda, el telèfon d'emergències 112 ha rebut, fins a les nou de la nit d'aquest dimarts, 9.299 trucades per 7.023 incidents relacionats amb el temporal. Les comarques amb més trucades han estat el Barcelonès, el Baix Llobregat, el Vallès Occidental i el Maresme. Segons el Servei Meteorològic de Catalunya, les precipitacions han de continuar actives aquesta nit sobretot a les comarques de Girona i a les Terres de l'Ebre, i el vent s'ha de mantenir fins demà al matí, quan ja començarà a afluixar. L'onatge també seguirà sent intens fins demà al matí amb onades de més de quatre metres. Les nevades s'han de restringir les properes hores únicament a cotes superiors als 1.200 metres, per la qual cosa el pla Neucat ha baixat a fase de prealerta, informa Protecció Civil. Pel que fa als rius, el cabal del riu Tordera és elevat i a Hostalric s'ha desallotjat quaranta-quatre persones preventivament d'habitatges propers al riu, que han estat traslladades al teatre del municipi. Allà estan sent ateses per membres de la Creu Roja i de l'Ajuntament.   També la Confederació hidrogràfica de l'Ebre ha informat del cabal creixent del riu d'Algars, afluent del Matarranya, que pot afectar els municipis d'Horta de Sant Joan, Arnes i Caseres, a la Terra Alta. A Deltebre, tres persones han estat desallotjades pel temporal Gloria. Dues han estat evacuades després de la caiguda d'un arbre i una tercera perquè se li ha inundat la planta baixa del seu habitatge.

Summary: Els Bombers han atès més de 5.000 serveis pel temporal Gloria des del diumenge


Familiars de víctimes del franquisme han celebrat aquest dimecres emocionats que el Parlament faci "justícia" anul·lant els consells de guerra sumaríssims de la Dictadura i han esperat que el govern espanyol respecti aquesta decisió.  Els familiars, entorn a la Comissió de la Dignitat de Catalunya, s'han reunit abans de l'inici del ple a les portes del Parlament, on més tard han entrat per seguir el debat de la proposició de llei de JxSí, CSQP i la CUP per anul·lar els judicis. El portaveu de la Comissió, Josep Cruanyes, ha assegurat que es tracta d'un "dia històric" i ha assegurat que era un "goig" per a les víctimes, i per al país, que el Parlament faci aquest pas. Cruanyes ha afegit que no es podria imaginar que el govern espanyol es plantegés recórrer aquesta decisió de la cambra catalana i ha reivindicat que el Parlament té les competències per fer aquesta anul·lació.

Summary: Familiars de víctimes del franquisme celebren emocionats que el Parlament faci "justícia" anul·lant els judicis sumaríssims


La consellera de Governació i Administracions Públiques, Meritxell Borràs, ha assenyalat que el Govern respondrà al requeriment d'Hisenda sobre la convocatòria de 500 places de Mossos d'Esquadra defensant que ''és perfectament legal''. Segons Borràs, s'ha fet en base a la ''legalitat dels pressupostos de 2016 de l'Estat'', prorrogats aquest 2017, que permeten crear places ''que d'un cos vagin a l'altre''. És per això, que segons la consellera, si el Govern creu ''interessant posar l'accent en aquest cas en els Mossos i fer una convocatòria més àmplia per poder-ne tenir més, en som perfectament capacitat''. El Govern veu necessària poder disposar d'aquesta quantitat de Mossos perquè fa 6 anys que no s'havia fet cap convocatòria i el cos no pot ser substituït per interins perquè ''es tracta d'una formació concreta''.  La consellera Borràs s'ha mostrat ''sorpresa'' pel requeriment enviat ahir dijous per Hisenda contra la convocatòria de 500 places de Mossos d'Esquadra i ha dit que el Govern l'estudiarà ''amb profunditat'' per donar-li una resposta que defensi la plena legalitat de la convocatòria. Borràs ha afegit que és una qüestió que ''afecta la seguretat de país'' que passa per la ''vigència i actualització del cos de Mossos''.  La consellera de Governació ha fet aquestes declaracions a Montmaneu (Anoia), on ha assistit juntament amb el conseller Rull i la consellera Serret, a la presentació del pla de camins del Govern.

Summary: El Govern respondrà el requeriment de l'Estat contra la contractació de 500 Mossos defensant que és ''perfectament legal''


El grup del PSC a l'Ajuntament de Lleida ha proposat aquest divendres al govern municipal reorientar part de les despeses que s'havien de destinar a les Festes de Maig en línies d'ajuts per autònoms i empresaris dels sectors vinculats al comerç i al turisme. Després que la Paeria hagi fet públic l'ajornament de les festes pel coronavirus, una mesura a la qual el PSC dona suport, els socialistes consideren que seria "una bona mesura" poder ajudar econòmicament, tant a autònoms com a pimes lleidatanes. Així mateix, el grup socialista ha instat l'Ajuntament a fer un seguiment de totes les accions de control i supervisió que s'hagin de dur a terme en residències de gent gran ja que són "un dels focus on és més virulenta la malaltia". Altrament, el grup socialista ha recriminat a l'equip de govern que no informi l'oposició "d'algunes decisions preses pel govern municipal" en les juntes de portaveus que se celebren aquests dies via telemàtica. En aquest sentit, el PSC lamenta que es va assabentar de l'ajornament de les Festes de Tardor per la nota de premsa difosa per la Paeria.   Campanya de la fruita El PSC també ha mostrat la seva "sorpresa" pel fet que "cap representat polític de la Paeria, ni la regidora de Serveis Socials ni el regidor de l'Horta, hi hagi assistit a la reunió d'aquest divendres sobre la campanya de la fruita", segons els socialistes. El grup municipal considera "important" que el govern municipal hi sigui present "per participar de la presa de decisions que s'adopten en el marc d'aquestes reunions". La formació fa referència a la reunió convocada per la Delegació del Govern a Lleida, que s'ha celebrat de forma telemàtica i en la qual han participat organitzacions agràries, alcaldes, presidents comarcals i altres administracions.

Summary: El PSC de Lleida proposa reorientar part de les despeses de les Festes de Maig en línies d'ajuts als autònoms i pimes


La Guàrdia Urbana va detenir dimecres un home per la compravenda d'articles electrònics robats. El detingut, amb antecedents policials, tenia un canal propi de distribució que li permetia recaptar un número important de telèfons mòbils, ordinadors i altres elements electrònics i realitzar enviaments setmanals per distribuir-los als diferents contactes que tenia fora del país. D'aquesta forma no els acumulava al pis on emmagatzemava els productes robats abans d'enviar-los. Els agents van registrar l'immoble, situat al barri del Besòs, on van trobar quatre tauletes, 21 telèfons mòbils, sis auriculars, 6 portàtils, 48 targetes SD, una cadena daurada, una consola de vídeojocs i 3.270 euros.    Aquesta intervenció és fruit d'una investigació de la Guàrdia Urbana per controlar el tràfic il·lícit d'articles electrònics robats al centre de Barcelona, que després es venien a peristes que els tornaven a col·locar al mercat negre, facilitant el seu trànsit a altres països on és més difícil seguir el seu rastre.

Summary: Detenen un home a Barcelona per la compravenda d'articles electrònics robats


El registre unificat comptabilitza 232 casos d'abús sexual i 167 per maltractament físic ACN Barcelona.-Durant el 2018 es van obrir 490 expedients de possibles casos de maltractament infantil a Catalunya comunicats pels hospitals, dels quals el 12% van quedar descartats. L'any 2016 es van obrir 256 expedients, i el 2017 la xifra ja va arribar als 390 casos. Són dades del Registre Unificat de Maltractament Infantil avançades pel diari 'El Periódico' i confirmades per l'ACN. Aquest registre comptabilitza durant l'últim any 232 casos d'abús sexual, la violència més estesa, i 167 expedients per maltractament físic. Experts i sanitaris han explicat al diari que aquest augment no es deu a un increment del maltractament, sinó que cada cop hi ha més sensibilització i queden menys casos sense denunciar.

Summary: S'obren 490 expedients de possible maltractament infantil durant el 2018


El vicepresident de la Generalitat, Oriol Junqueras, ha criticat l'actuació de l'Estat en contra del procés i la judicialització de la política. En una entrevista a 'El món a Rac1' el també conseller d'Economia ha carregat contra les "amenaces" del govern espanyol: "Quan algú insinua que perseguiran els nostres patrimonis, què ens estan dient? Què volen dir? Que vindran uns senyors a casa meva, agafaran els meus fills i els fotran al carrer? Estan dient això? Si diuen això, que ho diguin clarament". D'altra banda, Junqueras ha insistit que l'obligació del Govern és comprar les urnes i fer efectiu el referèndum. Junqueras ha demanat que no es "normalitzi la idea que la resposta davant la democràcia ha de ser la repressió, el càstig, l'amenaça, l'insult i el menyspreu", i ha reiterat que no està "aquí" perquè l'inhabilitin. Tot i això, ha donat per fet que "de querelles no ens en faltaran". A més, i sobre els papers dels Mossos l'1-O, ha confiat que "tothom compleixi amb el seu deure i de la millor manera possible". Rèplica de Millo Al seu torn, el delegat del govern espanyol a Catalunya, Enric Millo, ha reaccionat a les paraules de Junqueras sobre l'actuació de l'Estat i les suposades "amenaces" del govern espanyol. En un missatge a Twitter, Millo ha apuntat: "Pels de punta escoltant discurs populista i demagog de Junqueras. Només amenaça qui trenca la legalitat democràtica vigent".

Summary: Junqueras: "Quan insinuen que perseguiran els patrimonis, volen dir que agafaran els meus fills i els fotran al carrer?"


Igualada tindrà en els propers anys una Aula Integral de Suport (AIS) per alumnes que tenen dificultats d'aprenentatge derivats de trastorns mentals greus i problemes de conducta. El projecte, que està previst que comenci a caminar a partir del 2018, s'ha presentat aquest dimecres davant de la finca que acollirà les instal·lacions, una antiga torre de 600 metres quadrats que feia anys que estava abandonada. La Fundació de l'Hospital Comarcal d'Igualada ha cedit gratuïtament les instal·lacions a l'entitat Apinas, que és qui gestionarà el centre, per un període mínim de 15 anys. El gerent d'Apinas, Jordi Aymamí, ha explicat que els alumnes que faran ús de l'AIS són persones amb uns trastorns que "fa molt difícil que puguin seguir un procés educatiu amb un entorn ordinari o, fins i tot, en un entorn d'educació especial". L'entitat ha identificat unes 25 persones de la comarca de l'Anoia que podrien fer ús del centre, tot i que les instal·lacions també s'obririen als territoris veïns.

Summary: Igualada tindrà una aula de suport per atendre infants i adolescents amb trastorns mentals i problemes de conducta


El món sobiranista s'ha tornat a concentrar al Passeig de Lluís Companys per mostrar el seu escalf a la presidenta del Parlament, Carme Forcadell, i a la secretària primera de la Mesa, Anna Simó, i acompanyar-les fins a la seva entrada al TSJC, on han declarat per haver permès la votació del referèndum unilateral. Més d'un miler de persones amb estelades i pancartes amb lemes com 'Independència per canviar-ho tot', 'Això va de democràcia', 'Les urnes no es jutgen', 'Mai caminareu soles' o 'Estem amb vosaltres' s'han repartit al llarg del trajecte final de Forcadell i Simó. Un dels concentrats era en Miquel Joan, de Berga, amb la cara pintada amb l'estelada i un barret de palla amb la imatge de Lluís Companys. "Estic aquí per reivindicar la democràcia i denunciar la caça de bruixes i la carnisseria per part del govern espanyol i la injustícia espanyola", ha remarcat Joan. "Els catalans sortim a reivindicar que els problemes polítics s'arreglin per via democràtica i no per la judicial. No anem bé i alguna cosa no funciona", ha remarcat aquest veí de Berga. "No poden imputar més de 2 milions de persones i l'única sortida passa pel referèndum", ha conclòs en Miquel Joan. En els poc més de 10 minuts que han passat entre la sortida de la nodrida comitiva institucional del Parlament –encapçalada per Forcadell, Simó, el president Puigdemont i l'expresident Mas- i la seva arribada a les escales del TSJC, els assistents han cridat a favor de la independència i han entonat un parell de cops el Cant dels Segadors. Els ànims s'han escalfat quan Forcadell i Simó han creuat el passeig de Pujades i han enfilat direcció Arc de Triomf. Una fotografia de família darrera del lema de 'Democràcia' i les dues representants del Parlament han pujat a bon ritme les escales d'accés al TSJC.  Breu salutació i petons a la multitud –amb interrupció sobtada d'un autobús de línia de TMB- i la presidenta del Parlament i la secretària primera de la Mesa han entrat al recinte judicial, on s'hi han estat poc més de 45 minuts.

Summary: Ambient reivindicatiu del món sobiranista en suport de Forcadell i Simó: "Estem amb vosaltres"


L'artista urbà TVBoy ha reaparegut als carrers de Barcelona amb una obra d'homenatge a George Floyd, el jove afroamericà mort a mans d'un agent de policia la setmana passada. En una paret a la cantonada del carrer de la Ribera amb el carrer Comerç, l'artista ha dibuixat la figura de Floyd representat amb unes ales negres i sostenint un senyal de 'Stop' on es llegeix el missatge 'Prou racisme', en anglès. La creació, titulada 'Stop Racism (George Floyd) inclou la inscripció 'En memòria de George Foyd'. La darrera intervenció pública de TVBoy va ser el passat mes de març, també al barri del Born. Aleshores, l'artista italià resident a  Barcelona va pintar un 'Oncle Sam' amb mascareta que demanava quedar-se a casa per combatre el coronavirus.

Summary: TVBoy homenatja George Floyd amb una nova intervenció en una paret de Barcelona


Un home de 58 anys ha mort aquest dijous a la tarda en sortir de la via amb el seu vehicle a l'A-2 a l'altura de Castellolí (Anoia). Segons el Servei Català de Trànsit (SCT), l'accident ha passat a les 15.31 hores al punt quilomètric 564,3 en sentit nord. A conseqüència de l'impacte, ha mort J.C.S., de 58 anys, nacionalitat espanyola i veí d'Igualada (Anoia), que era el conductor i únic ocupant del vehicle. Fins al lloc s'hi han desplaçat quatre patrulles dels Mossos d'Esquadra, dues dotacions dels Bombers de la Generalitat, que han hagut de fer tasques d'excarceració per alliberar la víctima, i una ambulància i un helicòpter medicalitzat del Sistema d'Emergències Mèdiques (SEM). L'accident ha obligat a tallar un carril de la via en sentit Barcelona fins a les 19.42 hores, moment en el qual s'ha donat per finalitzada l'afectació. (En aquesta actualització s'han afegit les inicials, la nacionalitat i el veïnatge de la víctima)

Summary: ACTUALIZACIÓ:Mor el conductor d'un cotxe en sortir de la via a l'A-2 a Castellolí


Cs vol que el president espanyol, Mariano Rajoy, mantingui l'aplicació de l'article 155 a Catalunya. Així ho ha expressat el portaveu parlamentari del grup, Carlos Carrizosa, en un contacte amb els mitjans de comunicació als passadissos del Parlament, després de la roda de premsa conjunta a Berlín (Alemanya) entre el president electe del Govern, Quim Torra, i el seu antecessor, Carles Puigdemont. Carrizosa, que ha titllat de "show" la trobada entre Torra i Puigdemont, ha defensat que Rajoy no parli amb el nou president del Govern, perquè -segons el portaveu de Cs- no respecta l'ordenament jurídic ni les lleis. Torra ha destacat que el primer que farà quan prengui possessió del càrrec serà enviar una carta a Rajoy per demanar diàleg amb l'objectiu de solucionar el conflicte polític. Carrizosa ha lamentat que el primer acte de la presidència de Torra després de ser investit pel Parlament sigui un "show" per "riure's de tots els catalans", anant a Berlín a entrevistar-se amb un "fugat de la justícia", en referència a Puigdemont. Així mateix, el portaveu de Cs ha apuntat que si Torra pretén establir el Consell de la República a l'estranger per "buidar de contingut" la presidència de la Generalitat i el Parlament trobarà Cs enfront seu: "No consentirem que es maltracti la dignitat de les nostres institucions", ha apuntat.

Summary: Cs demana a Rajoy que mantingui el 155 després del "show" de Torra i Puigdemont a Berlín


El portaveu del govern espanyol, Íñigo Méndez de Vigo, avisa que actuaran si el president, Quim Torra, aprofita la visita a les presons dilluns per nomenar consellers alguns dels empresonats. Méndez de Vigo ha evitat avançar quin és el pla de la Moncloa –"no vull parlar d'hipòtesis", al·lega- però avisa que si prenen possessió des de la presó actuaran. Segons el govern espanyol, hauria de ser el jutge qui autoritzés els presos a anar a prendre possessió del càrrec. Tanmateix, demana aplicar el "sentit comú". "Volem un govern viable i real, el millor lloc no és estar a la presó", apunta. A més, envia un missatge a Torra i diu que si actua en aquest sentit la lectura de la Moncloa serà que vol "augmentar la tensió". Per contra, Méndez de Vigo defensa que la voluntat del govern espanyol és la d'obrir "una nova etapa" a Catalunya i tornar a apostar pel diàleg "sense data de caducitat i dins de la llei". També ha confirmat que Rajoy encara no ha rebut cap carta de Torra i apunta que la reunió entre els dos presidents s'hauria de fer un cop ja hagi designat els seus consellers. Ja hi ha resposta de la Moncloa a la possibilitat que Torra aprofiti la visita a les presons dilluns per restituir algun dels consellers empresonats. El diputat de JxCat Francesc de Dalmases ha assegurat en una entrevista a 'La Xarxa' la llei preveu que l'acte de presa de possessió sigui efectiu si és davant del president, però que no obliga a que es faci físicament en un lloc determinat. Tant Rull com Turull estarien disposats a acceptar ser restituïts i aquest matí han fet una piulada apuntant que els seus drets polítics "estan intactes".  Méndez de Vigo s'ha mostrat reticent a explicar què faran si, finalment, aquesta situació es produeix durant la visita prevista per dilluns a tots els empresonats del procés. Ara bé, davant la insistència dels periodistes, ha assegurat que si es produeix aquest escenari el govern espanyol actuarà. A més, ha assenyalat que si Torra opta per aquesta via estarà enviant un missatge a la Moncloa de voler "augmentar la tensió".  El Suprem ho pot frenar  Tanmateix, ha insistit en mostrar-se dialogant amb el nou president i ha ofert obrir "una nova etapa de diàleg sense data de caducitat però dins de la llei". Ha apel·lat al "sentit comú" i ha dit que un conseller a la presó no pot exercir les responsabilitats del càrrec. "Això factualment no és possible, volem un Govern viable i real, el millor lloc no és estar a la presó", ha manifestat. Ha concretat que, si la "hipòtesis" de voler-los fer consellers es fer realitat, hauria de ser el jutge qui li permetés sortir per anar, físicament, a prendre possessió del càrrec.  El Suprem té l'opció de suspendre els diputats empresonats un cop la interlocutòria de processament sigui ferma. Ho faria en base a l'article 384 bis, que recull que un cop sigui ferm el processament, els càrrecs públics que estan en presó preventiva per rebel·lió queden suspesos mentre duri la situació de presó. Això deixaria fora del Parlament Josep Rull, Jordi Turull, Raül Romeva, Jordi Sànchez i Oriol Junqueras. Només falta que la sala d'apel·lació resolgui els recursos presentats per les defenses de tots d'ells i, si els rebutja, els processaments ja seran ferms. Per tant, tots poden quedar suspesos en els propers dies i no podrien assumir cap càrrec públic, tampoc el de conseller (per al qual no cal ser diputat).  D'altra banda, fonts de Moncloa han confirmat que Rajoy no ha rebut cap carta del president Torra. El president va assegurar que seria de les primeres coses que faria i que a la carta li sol·licitaria cita per reunir-se. Des de la Moncloa apunten que aquesta trobada entre els dos presidents s'hauria de produir quan ja s'hagi configurat el Govern. Obert a estudiar propostes de PSOE i Cs D'altra banda, Méndez de Vigo ha criticat l'acte de presa de possessió de Torra perquè "degrada" la institució. "La presa de possessió no era la que mereixia, era degradada possiblement pel paper que s'atribueix de custodi", ha manifestat.  El portaveu del govern ha assegurat que estudiaran mesures proposades pel PSOE i per Cs. Per una banda, la dels socialistes demana legislar les fórmules com s'ha de prendre possessió d'un càrrec. El secretari general, Pedro Sánchez, ha demanat regular-ho i Méndez de Vigo avança que hauria de tenir rang de llei, per tal que s'apliqués a tot l'Estat.  També ha dit que analitzaran la proposta de Cs, que demana que persones que estan "fugides de la justícia" no puguin ser candidats a eleccions.

Summary: El govern espanyol avisa que actuarà si Torra nomena consellers algun dels empresonats


El president de la Generalitat, Carles Puigdemont, ha qualificat de "molt mala notícia" la decisió de la jutgessa de decretar presó incondicional contra els presidents de l'Assemblea Nacional Catalana (ANC) i d'Òmnium Cultural, Jordi Sànchez i Jordi Cuixart. En una piulada a les xarxes socials, Puigdemont ha afirmat que "pretenen empresonar idees però fan més forta la necessitat de llibertat". Puigdemont ha reaccionat així a la decisió de la jutgessa de l'Audiència Nacional contra els presidents de les dues entitats, acusats d'un presumpte delicte de sedició per les mobilitzacions del 20 de setembre.

Summary: Puigdemont sobre la presó a Sànchez i Cuixart: "Pretenen empresonar idees però fan més forta la necessitat de llibertat"


La republicana denuncia que PPC, PSC i Cs “diuen bestieses de Catalunya i adulteren la convivència” per “aconseguir vots cap a la Moncloa” ACN Barcelona.-La número dos de la candidatura d’ERC, Marta Rovira, ha dedicat part del discurs de tancament de l’acte central de la campanya dels republicans a comparar la corrupció d’altres formacions amb “l’historial net” del seu partit. Sense esmentar cap sigles en concret, Rovira, però, ha volgut marcar la diferència per atraure els que puguin dubtar entre la seva i altres candidatures de cara al 21-D. “Tenim un partit que a dia d’avui és un orgull, lliure de qualsevol pressió i d’interessos, sense cap cas de corrupció, lliure dels interessos dels bancs. A nosaltres ningú ens pot dir què mereix aquest país; ningú ens pot pressionar. Som un partit lliure i decidim amb els ciutadans què és millor per aquest país”, ha sentenciat.  Al seu discurs, però, Rovira també ha carregat directament contra PSC, PPC i Cs. Aprofitant les paraules que el socialista Josep Borrell va dir divendres, parlant de la necessitat de “desinfectar” Catalunya, la republicana ha carregat contra aquest tipus d’afirmacions. “Les bestieses es diuen del nostre país per aconseguir vots cap a la Moncloa. I això és indigne i injust. Que no ens facin servir, que no tensionin el país, que no adulterin la convivència per anar a la Moncloa”, ha sentenciat, tot recomanant a Borrell que aprofiti la seva bona relació amb el PP i Cs per “fer tota la feina que tenen per fer a l’Estat per netejar les seves institucions de corrupció i retornar-les als ciutadans”.  A més, dirigint-se directament a Borrell, la republicana ha comparat la seva posició política amb la d’ERC. “Nosaltres no uniformem ningú, estimem la llibertat d’opinió, d’expressió, d’idees, que cadascú pensi el que vulgui. I nosaltres el que volem es sumar per construir un país de progrés i justícia. Nosaltres estimem la diversitat”, ha dit.  A l’acte també ha intervingut la presidenta del Parlament i número quatre de la candidatura d’ERC, Carme Forcadell, que citant a Francesc Macià ha dit que “les repressions que han assolat Catalunya són el millor estímul per a la llibertat”. “Per això, la repressió que patim no frenarà la república i les ànsies de llibertat. Amb el cap i el cor, us dic que Catalunya se’n sortirà, com sempre a la historia. Però si guanya ERC el dia 21 ens aixecarem més aviat i millor”, ha afegit. I és que Forcadell vol que els republicans guanyin per evitar “governin els que ens imposen el 155, divideixen Catalunya, volen destruir l’escola catalana, volen esborrar els mitjans públics, humilien les institucions i utilitzen Catalunya per guanyar vots a Espanya”.  Per la seva part, el conseller destituït i número tres de la llista, Raül Romeva, ha demanat que el republicanisme que representa ERC guanyi les eleccions perquè “els últims 40 i 80 anys no s’ha fet el que calia fer” a l’Estat. “Nosaltres fem net de corrupció, d’injustícies socials, a favor de la no discriminació, de l’oblit davant la memòria que ens han volgut amagar”, ha conclòs.  El també conseller destituït i número cinc de la candidatura, Carles Mundó, ha demanat “revelar-se el 21-D contra els que no juguen net”. “No podem acceptar que a uns els estenguin la catifa vermella i a altres ens posin a la presó. I per això és imprescindible que votem massivament. Cap persona que estimi aquest país pot viure amb felicitat si el 21-D la força més votada és Cs”, ha sentenciat.   Al míting també han intervingut els diputats d’ERC al Congrés Joan Tardà i Gabriel Rufián, que han llegit una carta d’Oriol Junqueras dedicada als assistents a l’acte. Tardà, però, després s’ha declarat “orgullós” de pertànyer a un partit que “ha sociabilitzat l’independentisme amb els governs d’esquerres tripartits, i ha arrossegat tot el catalanisme i el nacionalisme fins a proclamar la república”. “Estem orgullosos dels quatre presidents de la Generalitat que ha donat ERC. De Macià, de Companys, d’Irla i de Tarradellas.  I estem orgullosos de qui serà el cinquè president de Catalunya, Oriol Junqueras. Ha arribat l’hora d’ERC, de comandar la república”, ha etzibat.  Enmig dels parlaments, la cineasta Isola Passola, presentadora de l’acte, ha donat pas a un breu vídeo dels consellers destituïts Antoni Comín i Meritxell Serret, gravat a Brussel·les. Comín ha demanat que “no s’oblidi que l’octubre de 2017 és la base de tot, la pedra sobre la que construirem tot”. “Vam salvar un referèndum de les porres d’un Estat repressor. I el 27 d’octubre, Parlament i Govern van actuar amb tota la valentia. Per això l’octubre hem plantat una llavor i ens conjurem fins que doni tots els seus fruits”, ha dit. Per la seva part, Serret ha animat a “persistir i construir la República”. “A ERC tenim aquests valors republicans, tenim les millors persones. I el que hem de continuar fent és que si trobem algú que creu que ell forma part d’aquest projecte de país, l’hem d’escoltar. Som un sol poble”, ha dit.  A l’inici de l’acte, també han fet breus intervencions Alfred Bosch, Oscar Peris, Anna Caula, Pep Cruanyes, Rut Ribas, José Rodríguez “Trinitro”, Fabián Mohedano, Magda Casamitjana, Ernest Maragall, Ramón Cotarelo, Núria Picas, Najat Driuouech, Antoni Castellà, Jenn Díaz i Ruben Wagensberg.

Summary: Rovira exhibeix a l’acte central d’ERC “l’orgull” d’un partit “lliure de pressions i sense cap cas de corrupció”


La portaveu de JxCat al Congrés, Laura Borràs, ha reiterat que la formació manté el no a la investidura de Pedro Sánchez, ja que els socialistes encara no s'han posat en contacte amb ells per negociar. En una atenció als mitjans aquest dimarts, davant la cambra baixa, Borràs ha criticat que el PSOE encara no els hagi convocat a una reunió per parlar sobre la investidura. "Estem absolutament disposats a participar en totes les reunions a les quals se'ns convoqui per parlar", ha remarcat Borràs, que ha demanat diàleg als socialistes per trobar una solució al "conflicte polític". Borràs ha reclamat unitat entre forces independentistes i ha assegurat que "lluitaran" per trobar una posició comuna. La diputada de JxCat també ha convidat a sumar-s'hi a les forces sobiranistes de l'Estat i ha tornat a apuntar a la declaració de la Llotja de Mar com a punt de partida per al diàleg, ja que veu "desfasat" l'acord de Pedralbes. Borràs ha recordat que l'acord de Pedralbes és anterior a la sentència del Tribunal Suprem i el context actual és diferent. Tanmateix, la diputada de JxCat ha argumentat que continua sent necessària la figura del relator veient "la incapacitat del PSOE per al diàleg". La portaveu de JxCat ha explicat que dimecres es reunirà amb el portaveu d'ERC, Gabriel Rufián. Dilluns va mantenir una trobada amb la CUP i aquest dimarts té una reunió amb el diputat del BNG. Borràs ho ha dit abans d'entregar les credencials com a diputada al Congrés, acompanyada de la resta de diputats i senadors de JxCat.

Summary: Borràs reclama diàleg a partir de la declaració de la Llotja de Mar i retreu al PSOE que no truqui a JxCat per negociar


La Subdelegació del govern espanyol i l'Ajuntament de Girona han desencallat les negociacions per les obres pendents de l'AVE a la ciutat. Tant el subdelegat Albert Bramon com el regidor del Projecte Ferroviari, Carles Ribas, han qualificat la trobada de "molt positiva" i han subratllat que ha servit per reprendre el diàleg després d'un any. Durant la reunió, Adif s'ha compromès a aportar en breu un calendari per a la reposició de la plaça Europa (situada a un extrem del parc Central). Però encara queda pendent veure qui assumeix què de les obres que s'han de fer a plaça Espanya. Ribas insisteix que li pertoca a l'Estat "reposar-la íntegrament" i Bramon diu que, de moment, Adif només s'ha compromès a fer-ho en part. D'avui també n'ha sortit el compromís de fer una propera reunió d'aquí a un mes i mig a tot estirar.

Summary: Subdelegació i Ajuntament de Girona desencallen les negociacions per les obres pendents de l'AVE a la ciutat


El president del govern espanyol, Mariano Rajoy, ha advertit aquest dissabte que el País Valencià no ha de "seguir l'exemple de divisió, enfrontament i invenció de problemes que estan causant tantes dificultats a tants catalans". Per Rajoy, això és "l'últim que necessiten" els valencians. El president espanyol ho ha dit en un acte del PP a Alacant, on tant ell com la presidenta popular valenciana, Isabel Boig, han carregat contra la llei de plurilingüisme educatiu aprovada el passat mes de febrer. Rajoy hi veu "dubtes molt fundats d'inconstitucionalitat" i Bonig s'ha compromès a defensar "el dret dels pares a elegir la llengua en la que volen educar els seus fills" i ha demanat la dimissió del president valencià, Ximo Puig. "El govern espanyol estarà sempre amb la llei i el PP estarà defensant la llibertat dels pares d'elegir centre i llengua vehicular per educar els seus fills", ha assegurat Rajoy, que ha dit que volen "dialogar abans de recórrer" la norma i que per això han instat a crear una comissió bilateral. En tot cas, Rajoy ha remarcat que no acceptaran "ni imposicions, ni discriminacions, perquè el castellà i el valencià són llengües cooficials" al País Valencià i "com a tals han de ser protegides pels poders públics sense generar discriminacions lingüístiques de cap classe". Per la seva banda, Bonig ha acusat la Generalitat Valenciana de voler "imposar" i fer "xantatge" amb el model educatiu per "canviar una societat plural i lliure". En aquest sentit, ha recordat sentències que "reconeixen que la llibertat de les famílies estan per sobre de la discrecionalitat de la Generalitat", i ha exigit la dimissió de Puig. Bonig ha afegit que el País Valencià "no transitarà el camí de catanalització que va començar fa 30 anys a Catalunya". "En aquesta terra, la cooficialitat lingüística entre valencià i castellà mai ens ha acomplexat", ha afegit, "els complexos han estat sempre en tots aquells que prefereixen ser catalans de segons a valencians de primera". La presidenta del PP valencià també ha promès que, si tornen a governar el 2019, eliminarà "el requisit lingüístic per l'ingrés a la funció pública" i que el valencià "només sigui obligatori" en els llocs on calgui el seu coneixement. "En la resta serà un mèrit", ha reblat.

Summary: Rajoy avisa que el País Valencià no ha de seguir "l'exemple" de "divisió" i "enfrontament" de Catalunya


Els Mossos d’Esquadra van detenir la tarda del dimarts 11 d’octubre cinc joves, entre 16 i 19 anys, de nacionalitat espanyola i veïns de Gavà i Viladecans com a presumptes autors d’un delicte de robatori amb violència i intimidació a Begues, els tres municipis al Baix Llobregat. Els fets van tenir lloc cap a les 17.30 h, quan les víctimes, dos joves, anaven pel carrer Onze de Setembre de Begues. En aquell moment se’ls va apropar un altre jove i els hi va demanar dos euros per agafar l’autobús. Un es va treure la cartera i el jove va intentar prendre-li d’una estrebada, sense aconseguir-ho. Acte seguit van baixar quatre joves més d’un cotxe blanc que es trobava a prop, els van agredir i van aconseguir endur-se la cartera. A continuació, els cinc autors van tornar a pujar al cotxe i van marxar ràpidament en direcció a Gavà. Les víctimes van trucar a la Policia Local de Begues i aquests van alertar immediatament els Mossos d’Esquadra de Gavà i van facilitar dades del vehicle fugit. Poc després, una patrulla de Mossos va localitzar el vehicle amb els cinc ocupants en una rotonda de Gavà quan baixaven per la carretera que uneix els dos municipis.   Dos dels detinguts eren menors i per tant van ser lliurats als pares després d’informar la Fiscalia de Menors, i els altres tres detinguts van passar a disposició judicial i el jutge va decretar la seva llibertat amb càrrecs. Dos dels detinguts tenen antecedents policials.

Summary: Detenen cinc joves d’entre 16 i 19 anys acusats d’un robatori amb violència i intimidació a Begues


C's, PSC i PP presentaran recursos d'empara al Tribunal Constitucional  ACN Barcelona.-La Mesa ha decidit tirar endavant les ponències conjuntes de les tres lleis de 'desconnexió', en  desestimar, finalment, les peticions de reconsideració de C's, PSC i PPC. Després d'una llarga reunió de la Junta de Portaveus per escoltar els punts de vista de cada grup, la Mesa ha decidit mantenir el format que defensen Junts pel Sí i la CUP perquè considera que es compleixen els requisits formals de l'article 126 del reglament: que ho demanin dos grups i que hi hagi majoria favorable a la Junta. I també , ha afegit el vicepresident Lluís Corominas, perquè garanteix que tots els partits puguin participar al debat "en qualsevol moment".  C's, PSC i PP han anunciat que presentaran recurs d'empara al Tribunal Constitucional.

Summary: La Mesa desestima reconsiderar la creació de les ponències conjuntes de les lleis de 'desconnexió'


El Teatre Nacional de Catalunya ha presentat aquest dijous 'La importància de ser Frank' d'Òscar Wilde que es podrà veure del 3 de maig al 10 de juny a la Sala Petita. Sota la direcció de David Selvas, es tracta d'una comèdia d'embolics que arrenca quan un noi descobreix que el seu amic l'ha estat enganyant amb el seu nom. L'obra, que l'han definida com una faula, gira al voltant de temes com la llibertat, els límits de la hipocresia, la necessitat de portar una doble vida o la recerca de la veritat. Miki Esparbé, David Verdaguer, Laura Conejero, Paula Jornet  i Norbert Martínez encapçalen el repartiment d'una producció que, segons han dit, està a punt d'esgotar les entrades. Durant la funció, s'interpreten set temes musicals originals composats per Jornet. "És un cant a la intel·ligència, a la bellesa, l'amor i a la llibertat. És la festa de la vida", ha assegurat el director de l'espectacle David Selvas.

Summary: El TNC estrena la comèdia d'Òscar Wilde 'La importància de ser Frank' que explora els límits de la hipocresia


La CUP-Capgirem Barcelona ha acusat la resta de grups municipals de "manca de transparència" per negar-se a detallar en què gasten les subvencions atorgades per l'Ajuntament, que ascendeixen a 2,5 milions d'euros cada any i es distribueixen en funció del nombre de regidors. En una roda de premsa davant de la Comissió de Garantia del Dret d'Accés a la Informació Pública (GAIP), la candidata de la formació anticapitalista a l'alcaldia, Anna Saliente, ha carregat contra la resta de grups per "remetre's a tecnicismes" per evitar complir una resolució que els obligava a justificar les subvencions rebudes.  La regidora Eulàlia Reguant ha reclamat una major fiscalització dels organismes supramunicipals de titularitat pública, els quals ha qualificat de "cementiris d'elefants", i ha reclamat rebaixar els sous dels polítics per equiparar-los amb els de la ciutadania.

Summary: La CUP acusa els grups municipals de "manca de transparència" per no detallar en què es gasten les subvencions


La possible contractació de la parella de la primera tinenta d'alcalde de Sabadell, Marta Morell (Podem), com a assessor ha encès els ànims en el ple municipal que s'ha celebrat aquest divendres. Després que diversos grups municipals hagin criticat la decisió, la portaveu de Podem, ha decidit demanar a l'alcaldessa, Marta Farrés, que consulti aquesta proposta a la Comissió d'Ètica Pública del consistori. "Vull fer un exercici de transparència", ha assegurat Morell que ha remarcat que en aquesta proposta de designació "s'ha valorat per sobre de tot la capacitat tècnica" i el fet que la qualificació d'aquesta persona "respon als requeriments del lloc de treball".  La proposta de la portaveu de Podem ha rebut les crítiques del líder de Ciutadans a Sabadell, Adrián Hernández, que considera que la decisió entra en conflicte amb el Codi Ètic de l'Ajuntament de Sabadell, vigent des del mes de juny de 2007. En aquest sentit ha apuntat que podria existir un "conflicte d'interessos". Per aquest motiu ha demanat que la Comissió d'Ètica es posicioni al respecte i ERC i la Crida per Sabadell s'hi han sumat.  El polèmic assessor és diplomat en Empresarials per la Universitat Oberta de Catalunya, llicenciat en Història per la Universitat de Barcelona i doctor per la mateixa matèria per la UB l'any 2006. A més, té un Màster en Investigació d'Empreses, Finances i Assegurances i una experiència de 20 anys com a investigador social. Ha fet nombrosos estudis al voltant de la memòria històrica, el feminisme i la participació.  La Comissió d’Ètica Pública de l'Ajuntament està integrada per diferents membres i funcionaris de l'administració municipal i  treballa per respondre les consultes i observacions relatives a la conducta ètica dels càrrecs electes, personal gerent de les societats mercantils municipals o organismes autònoms, personal eventual, coordinadors d'àrees i la sindicatura municipal de Greuges en l'exercici de les seves tasques.  Alhora efectua recomanacions de conducta, orienta i dóna directrius sobre com actuar davant un cas determinat. Així mateix, entre les seves funcions, emet i presenta informes a la Junta de Portaveus.

Summary: Polèmica a Sabadell per la contractació de la parella de la primera tinenta d'alcalde com a assessor


Els dos passatgers del creuer Costa Smeralda sospitosos de coronavirus han donat negatiu a les proves de la infecció, segons informa l'agència de notícies italiana Ansa, que afegeix que la confirmació prové de les anàlisis fetes al centre de referència Spallanzani de Roma. El vaixell de l'empresa Costa Cruceros, que havia fet escala a Marsella, Barcelona i Palma de Mallorca, està ancorat al port de Civitavecchia. La nau viatja amb 6.000 persones a bord i els ocupants tenen prohibit baixar-ne. El passatger que ha fet activar el protocol és una dona de nacionalitat xinesa de 54 anys, procedent de Macao. Està aïllada a l'hospital del vaixell al costat del seu company de viatge des d'ahir a la nit. Les primeres anàlisis ja havien donat negatiu en coronavirus, i ara s'ha confirmat de manera definitiva. El company de la dona no presentava símptomes, però també es va decidir aïllar-lo per precaució. Segons Ansa, la parella havia arribat des d'Hong Kong a l'aeroport de Milà Malpensa el 25 de gener i després es va dirigir a Savona, on van embarcar al creuer. Al vaixell hi ha 751 persones d'origen xinès, dels quals 374 van embarcar a Savona. L'Autoritat Portuària de Civitavecchia havia autoritzat el desembarcament dels passatgers, però segons Ansa, l'alcalde de la localitat, Ernesto Tedesco, s'hi va oposar, per la qual cosa finalment es va decidir que els viatgers no desembarquessin.

Summary: Descartat un cas de coronavirus en un creuer amb 6.000 passatgers ancorat a Itàlia que havia fet escala a Barcelona


L'excap dels Mossos, el major Josep Lluís Trapero, ha explicat que dos dies abans de la declaració d'independència ja tenien a punt un dispositiu per detenir l'expresident Carles Puigdemont i els consellers si els ho ordenava la justícia. A preguntes del lletrat de Forn, Xavier Melero, el major ha explicat que a les dues de la tarda del 27 d'octubre va trucar al fiscal en cap i al president del TSJC per dir-los que, en vistes del que havia passat al Parlament i "desconeixent la transcendència jurídica" dels fets, es posaven a la seva disposició. "Era una cosa de certa gravetat i ens posàvem a disposició de l'òrgan judicial per si ordenaven algun tipus d'acció", ha explicat. Ara bé, ha deixat clar que ells ja havien previst la situació i que tenien el pla a punt des de dos dies abans En un escrit presentat el 2 d'abril del 2018 davant l'Audiència Nacional per la seva lletrada, Olga Tubau, ja s'explicava que el dia de la declaració d'independència el major va enviar dos correus electrònics al president del TSJC, Jesús Barrientos, i al fiscal superior de Catalunya, José María Romero de Tejada (ja difunt) per "posar-se a disposició" de la justícia.  En aquell mateix comunicat, mostrava la disposició dels Mossos a "continuar garantint la seguretat ciutadana i l'ordre públic a Catalunya.  També explicava en el recurs que, dos dies abans de la declaració, Trapero havia parlat per telèfon amb Barrientos i Romero de Tejada per comunicar-los aquesta posició que, dos dies més tard, els expressaria per escrit. A més, també els va dir que tenien un "dispositiu judicial" per atendre les "eventuals ordres" que poguessin rebre els Mossos.  Aquest dijous, i en declaració al Tribunal Suprem com a testimoni, Trapero ha anat més enllà i ha revelat que aquest pla que comunicaven i que tenien a punt el 25 també preveia la detenció de Puigdemont i de tots els consellers si així els ho ordenava algun òrgan judicial.  Ho declara a l'Audiència Nacional Fonts jurídiques han explicat que en la darrera declaració de Trapero en fase d'instrucció a l'Audiència Nacional va relatar els detalls d'aquest pla i va dir directament que incloïa detenir tot el Govern. D'això, però, no en constava cap document aportat a la causa. Aquest dijous ho ha dit en una vista pública.

Summary: Trapero revela que tenien un pla a punt dos dies abans de la DUI per detenir el Govern si els ho ordenava la justícia


El preu mitjà del lloguer d'un habitatge a Catalunya s'ha situat en els 654,83 euros durant el 2017, el que representa un creixement del 9,93% en relació a l'any anterior, quan van registrar un preu de 595,66 euros, segons ha informat aquest dijous l'Agencia de l'Habitatge de Catalunya. Per demarcacions, Barcelona és el territori català amb els preus de lloguer més alts, arribant als 721,76 euros de mitjana. Les comarques barcelonines són també la zona on més s'incrementen els preus dels lloguers, amb un ascens interanual del 10,14%. Seguidament, hi ha les comarques de Girona, que han registrat un preu del lloguer mitjà de 482,37 euros durant el 2017, el que equival a un creixement del 6,13% en relació a l'any anterior. La demarcació de Tarragona ocupa el tercer lloc pel que fa als preus de lloguer al conjunt de Catalunya durant el 2017, amb una mitjana de 432,09 euros. Aquest preu representa un increment del 4,86% en relació amb el 2016. Per últim, les comarques de Lleida registren un preu del lloguer de l'habitatge de 371,56 euros de mitjana. Aquest preu equival a un increment del 4,20% respecte a l'any anterior, segons les dades de l'Agència de l'Habitatge de Catalunya. Per àmbits territorials, la regió metropolitana també mostra els preus del lloguer de l'habitatge més elevats de Catalunya, amb 753,31 euros de mitjana. Després hi ha el Penedès, amb una mitjana de 551,23 euros, i les Comarques Gironines, amb un preu mitjà de 481,72. El Camp de Tarragona ha registrat un preu mitjà del lloguer de 449,25 euros. En la banda més baixa de preus hi trobem les Terres de l'Ebre, amb un preu mitjà de 318,48 euros, Ponent, amb 372,69 euros, i les Comarques Centrals, amb una mitjana de 408,50 euros per habitatge. Seguidament, l'Alt Pirineu i Aran ha registrat un preu del lloguer de 413,54 euros durant el 2017.

Summary: El preu mitjà del lloguer a Catalunya se situa en els 655 euros durant el 2017, un 9,93% més que l'any anterior


El Consell Assessor per a l'impuls del Fòrum Cívic i Social pel Debat Constituent, que presideix Lluís Llach, s'ha dissolt després de reunir-se amb el cap del Govern, Quim Torra, aquest dilluns al matí al Palau de la Generalitat. El Consell Assessor ha entregat a Torra un informe que detalla la feina feta des de l'octubre de 2018 i on s'expliquen les properes passes a seguir. El procés participatiu que fa el debat constituent culminarà l'abril de 2020, quan el Fòrum Cívic i Social presentarà les seves conclusions al Parlament. Abans, les Enteses Territorials pilotaran i garantiran un debat "transversal i plural", a més de coordinar unes Jornades Formatives.

Summary: El Fòrum Cívic i Social sobre el procés constituent presentarà les conclusions al Parlament l'abril de 2020


La regió sanitària de Girona es torna a situar per sota dels 300 ingressats per coronavirus. Segons les dades del Departament de Salut, actualment hi ha 297 pacients hospitalitzats, tres menys que ahir quan n'eren 300. Dilluns va ser el primer cop des del 31 de març (el dia que Salut va començar a informar sobre el nombre d'hospitalitzacions) que hi havia menys de 300 pacients amb covid-19 als hospitals de les comarques gironines. Ahir, un increment lleuger va situar la demarcació als 300 exactes i aquest dimecres un nou descens ha fet baixar la xifra d'hospitalitzacions fins a les 297. Segons les mateixes dades, dels 297 ingressats, 21 estan en estat greu, la xifra més baixa des del 21 de març. Menys de 300 pacients ingressats per coronavirus a les comarques gironines per segon dia d'aquesta setmana. Dilluns, la demarcació se situava per primer cop per sota dels 300 hospitalitzats, una situació que no s'havia produït almenys des del 31 de març, el dia que Salut va començar a informar sobre el nombre de pacients ingressats. Concretament, hi havia 299 hospitalitzats.  La tendència, però, no va continuar dimarts quan es va produir un repunt lleuger que va situar la demarcació amb exactament 300 malalts de coronavirus ingressats a hospitals. Aquest dimecres, hi ha tornat a haver un descens en el nombre d'hospitalitzacions. En 24 hores, s'ha passat de 300 a 297 pacients hospitalitzats, tres menys que ahir.  El dia amb més ingressos per coronavirus a les comarques gironines des de l'arribada de la pandèmia va ser el 5 d'abril, amb 654. Segons les dades de Salut, actualment hi ha 21 pacients ingressats en estat greu. És la xifra més baixa des del 21 de març. A la regió sanitària no hi ha hagut cap augment de malalts de gravetat des del dia 29 d'abril, fa catorze dies, quan n'hi havia 59. El màxim de pacients en estat greu a la demarcació durant el pic de la pandèmia va ser el 3 d'abril, amb 108. Durant dotze dies seguits, a la regió sanitària havien disminuït dia rere dia el nombre de professionals sanitaris contagiats. Aquesta tendència es va trencar ahir dimarts. Segons les dades, hi havia 104 sanitaris diagnosticats de covid-19, cinc més que dilluns quan n'eren 99. En 24 hores, hi ha tornat a haver un descens en el nombre de contagis. Actualment hi ha 83 sanitaris afectats, 21 menys que ahir. El pic en el nombre de sanitaris contagiats va ser el 9 d'abril, amb 548 professionals afectats. Salut informarà sobre els casos de contagis nous, defuncions i les altes a la demarcació amb el còmput de tota Catalunya del final del dia.

Summary: La regió sanitària de Girona es torna a situar per sota dels 300 ingressats per coronavirus: 297, tres menys que ahir


El conseller d'Afers Exteriors i Transparència, Raül Romeva, ha assegurat aquest dilluns, en una entrevista a TV3, que la votació de les conclusions de la comissió d'estudi del Procés Constituent que va fer-se al ple del Parlament de la setmana passada "no és només una cosa de Carme Forcadell", presidenta de la cambra. Tant és així que Romeva assegura que els independentistes són "molt conscients del moment que es viu" i per això els 72 diputats JxSí i la CUP es fan "absolutament corresponsables de la decisió i del que va passar al Parlament". "Sabem què hem vingut a fer i som conscients de les conseqüències que pot tenir el que hem vingut a fer", ha afegit el conseller, tot assegurant que tant els diputats com el Govern "arribaran fins on faci falta, perquè són instruments" del procés d'independència.  D'altra banda, Romeva ha assegurat que els tràmits que el TC inicia aquest dilluns i els que ja va posar en marca el govern espanyol divendres passat "constaten" que a Catalunya "es fa política i a l'Estat la competència per fer política recau en el TC". "És preocupant", ha dit el conseller, tot afegint que això "ratifica" la necessitat de la independència.  Per a Romeva, resulta "inaudit" que un tribunal estableixi "el que pot discutir i el que no un Parlament". "És inconcebible que en un Estat de dret hi hagi aquesta al·lèrgia i fòbia a parlamentar", ha comentat. Per últim, el conseller ha remarcat que els independentistes, el Parlament i el Govern estan "sotmesos a amenaces, atacs i insults de tota mena", però ha advertit que "això no ens aturarà". "Hem vingut a fer política i ho fem amb un aval democràtic", ha conclòs.

Summary: Romeva: "Els 72 diputats ens fem absolutament corresponsables del que va fer el Parlament"